RESOLUCIÓN do 7 de abril de 2008, da Secretaría Xeral de Emigración, pola que se modifica a Resolución do 4 de febreiro,  pola que se establece e se regula o programa de axudas económicas individuais a galegos residentes no exterior para o exercicio de 2008, e se fai pública a ampliación do importe existente para a concesión das axudas económicas individuais a galegos residentes no exterior para o exercicio de 2008.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 11/04/2008

A Resolución do 4 de febreiro de 2008 (DOG nº 20, do 12 de febreiro), da Secretaría Xeral de Emigración, pola que se establece e se regula o programa de axudas económicas individuais a galegos residentes no exterior para o exercicio de 2008, se regula a concesión de axudas económicas, directas, individuais e de carácter social, dirixidas aos emigrantes de nacionalidade española e de orixe galega e a determinados familiares, residentes no estranxeiro, que se atopen en situación de precariedade económica. Estas axudas están destinadas a cubrir as necesidades básicas de subsistencia e atención sociosanitaria.
A citada resolución recolle, nos artigos 4 ao 9, distintos supostos en que se poden atopar os/as emigrantes galegos/as e a súa unidade familiar, que, pola súa precariedade, son merecedores dunha asistencia e protección por parte da Administración autonómica. O artigo 4 regula os requisitos que deben cumprir para ser beneficiarios dunha axuda os/as emigrantes que se atopen nunha situación de precariedade económica, que residan nun país co que o Estado español non teña asinado convenio bilateral en materia de Seguridade Social. Este suposto ten por finalidade a concesión de axudas a emigrantes residentes en países con condicións económicas e sociais menos favorables e nos cales a acreditación de atoparse en situacións que poidan encadrarse noutros supostos de axuda recollidos nesta resolución é moi dificultosa, e ás veces imposible. Estas circunstancias, e a novidade deste suposto, provocaron que o número de solicitudes de axuda do artigo 4 incremente, antes do remate do prazo de
presentación de solicitudes, máis do 50% do total de solicitudes respecto ao exercicio de 2007, polo que se considera necesaria a modificación da contía mínima das axudas establecida no artigo 12.1º para este suposto de axuda, así como proceder á ampliación do crédito destinado a elas, de acordo co establecido no artigo 23, co fin de que, de acordo coa puntuación obtida por cada un dos solicitantes con base nos criterios de valoración establecidos no artigo 19.1º, poidan atenderse o maior número de solicitudes posibles.
Por outra banda, o artigo 3.2º.1 establece que se considera que o solicitante ten rendas ou ingresos insuficientes cando aqueles de que dispoña, ou se prevexa que vai dispoñer en cómputo anual, sexan iguais ou inferiores á base de cálculo da pensión asistencial por ancianidade establecida polo Estado para o país de residencia (na actualidade prestación económica por ancianidade, de acordo co Real decreto 8/2008, do 13 de xaneiro), nas contías que se determinen para o exercicio de 2008, computando todo tipo de rendas, mesmo as axudas públicas ou privadas. Dado que o Estado non ten fixadas as contías das prestacións económicas por ancianidade para todos os países, faise necesario que esa referencia para os devanditos países se faga á contía da pensión non-contributiva do Estado Español, que é o indicador principal para a fixación da citada prestación.
Por todo o exposto, e no uso das facultades que me foron conferidas,
DISPOÑO:
Artigo primeiro.-Modifícase o artigo 3.2º.1, que queda redactado como segue:
Considerarase que existen rendas ou ingresos insuficientes cando aqueles de que dispoña o interessado, ou se prevexa que vai dispoñer en cómputo anual, sexan iguais ou inferiores á base de cálculo da prestación asistencial por ancianidade establecida polo Estado para o país de residencia (sen prexuízo das contías específicas do artigo 10.2º), nas contías que se determinen para o exercicio de 2008, computando todo tipo de rendas, mesmo as axudas públicas ou privadas. Nos países en que non estea fixada a contía da prestación asistencial por ancianidade polo Estado, as referencias establecidas nesta resolución entenderanse feitas á contía da pensión non-contributiva do Estado español determinada para o exercicio de 2008.
Artigo segundo.-Modifícase o primeiro parágrafo do artigo 12.1º, que queda redactado como segue:
12.1º. A contía da axuda poderá variar entre un mínimo de 430  e un máximo de 900 . Estes límites non serán aplicables ao suposto de axudas establecido no artigo 4. Será fixada tendo en conta:
-O número de solicitudes presentadas.
-O importe da axuda estará en función da avaliación obtida en aplicación dos criterios establecidos no artigo 19 e tendo en conta a gravidade do suposto polo que se solicita, ordenándoas en orde decrecente segundo os artigos correspondentes a cada suposto tal como se sinala a seguir: 5º, 7º, 8º, 10º, 9º, 6º, 11º e 4º.
Artigo terceiro.-Para o exercicio orzamentario de 2008 amplíase en 400.000  (catrocentos mil euros) o importe da contía inicial prevista na Resolución do 4 de febreiro de 2008, da Secretaría Xeral de Emigración, pola que se establece e se regula o programa de axudas económicas individuais a galegos residentes no exterior para o exercicio de 2008, que será financiada con cargo ao crédito dispoñible na aplicación orzamentaria 04.50.312C.480.0.-Accións política migratoria.
Artigo cuarto.-Esta modificación non afecta os prazos establecidos na Resolución do 4 de febreiro de 2008, da Secretaría Xeral de Emigración, pola que se establece e se regula o programa de axudas económicas individuais a galegos residentes no exterior para o exercicio de 2008 , para a presentación de solicitudes, nin afecta o resto do articulado desta resolución.
Artigo quinto.-Contra esta resolución cabe interpoñer potestativamente recurso de reposición ante o mesmo órgano que a ditou no prazo dun mes contado a partir do día seguinte ao da publicación no Diario Oficial de Galicia.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da publicación, de acordo co establecido na Lei 29/1998, do 13 de xullo, da xurisdición contencioso-administrativa.
Santiago de Compostela, 7 de abril de 2008.
Manuel Luis Rodríguez González
Secretario xeral de Emigración